

**PLAŠSAZIŅAS LĪDZEKĻIEM,**

**VISIEM INTERESENTIEM**

**03.10.2024.**

**Izstādē Dabas muzejā iepazīstinās ar Latvijā audzēto vistu daudzveidību**

**Latvijas Nacionālajā dabas muzejā no 11. līdz 13. oktobrim norisināsies izstāde „Vistu sēta. Latvijā audzēto vistu daudzveidība”, kas iepazīstinās ar mazajās putnkopju saimniecībās audzēto vistu šķirņu daudzveidību, izceļot arī to dekoratīvās īpašības.**

Mājputnu, īpaši vistu un gaiļu, turēšana nelielās piemājas saimniecībās ne tikai produktu ieguvei, bet arī priekam kļūst arvien populārāka. Lai interesentus iepazīstinātu ar šķirņu daudzveidību, tām raksturīgajām īpašībām un vajadzībām, kā arī lai skaidrotu atšķirību starp šķirni un krosu, sadarbībā ar „Tautas putnkopju biedrību” tapusi izstāde, kurā būs apskatāmas ap 30 dējējvistu, gaļas, dekoratīvo pundurvistiņu un citas šķirnes, kā arī cukurvistiņas un krūpiņi, kas Latvijā ir sen audzētas, bet vēl nereģistrētas šķirnes. Apmeklētājus priecēs gan lielas, gan mazas vistas dažādās krāsās, sprogainas, pūkainas, ar spalvainām kājām, dažādām sekstes formām un bārdām. Ikviens varēs aplūkot arī Latvijas baložu audzētāju selekcionētās baložu šķirnes.

Izstādē piedalīsies un konsultācijas sniegs „Tautas putnkopju biedrības” biedri un citi putnkopji no Bauskas, Ķekavas, Ogres, Cēsu, Madonas un citiem novadiem. Pārstāvētas būs arī mājputnu apskates saimniecība „Caunītes” un šķirnes mājputnu saimniecība „Rudeņi”, kā arī mājputnu mājiņu ražotājs *CipCip*.

**Izstādes darbalaiks:**

P. (11.10.) 10.00–17.00

S. (12.10.) 10.00–17.00

Sv. (13.10.) 10.00–17.00

Plašāka informācija tīmekļa vietnē [www.dabasmuzejs.gov.lv](http://www.dabasmuzejs.gov.lv) un muzeja sociālo mediju kontos *Facebook* un *Instagram*.

**Laipni gaidīti Latvijas Nacionālajā dabas muzejā – Rīgā, K. Barona ielā 4!**

**Informāciju sagatavoja:**

Polīna Šķiņķe

Sabiedrisko attiecību speciāliste

Latvijas Nacionālais dabas muzejs

Komunikācijas nodaļa

Tel.: 67356058, 29263860, e-pasts: [polina.skinke@lndm.gov.lv](mailto:polina.skinke@lndm.gov.lv)